सोहराबुद्दीन-तुलसी एनकाउंटर केस में शुक्रवार को मुंबई सीबीआई स्पेशल कोर्ट में सीएफएसएल, दिल्ली के सेवानिवृत्त निदेशक और वैज्ञानिक राजेन्द्र सिंह के बयान हुए। तुलसी एनकाउंटर के रीक्रिएशन के दौरान साइंटिस्ट राजेन्द्र सिंह ने एफएसएल जांच की थी। उन्होंने बताया कि बताई गई जिन परिस्थितियों में तुलसी ट्रेन से भागा था, वह संभव है। सिंह ने कोर्ट को बताया कि 9 जुलाई 2011 सुबह साढ़े छह बजे विशेषज्ञों की टीम मुख्य अनुसंधान अधिकारी राजू के बताए अनुसार उस स्थान पर पहुंची थी, जहां तुलसी एनकाउंटर सीन का रीक्रिएशन किया जा रहा था। मुख्य अनुसंधान अधिकारी के बताए अनुसार ही वाहनों को खड़ा किया गया और मौके की फोटो के अनुसार पुलिस, आरोपी सहित अन्य चीजों के बीच दूरी रखी गई थी। तुलसी के साथियों की मदद से ट्रेन से भागने की जो परिस्थितियां बताई गईं, वे संभव हैं। यह भी संभव है कि देसी पिस्टल से किए फायर से ट्रेन की छत में छेद हुआ है। जिस तरह से मिर्च पाउडर तुलसी के साथियों ने उड़ाया था, वह भी संभव है। सीएफएसएल रिपोर्ट में साइंटिस्ट ने एनकाउंटर के रीक्रिएशन के हर तकनीकी पहलू पर वैज्ञानिक राय दी है। बचाव पक्ष के वकील के पूछने पर साइंटिस्ट ने स्पष्ट किया कि एफआईआर में बताए समय, स्थान, वाहनों और लोगों के खड़े होने की लोकेशन और मौके की फोटोे से रीक्रिएशन के दौरान मामूली अंतर भी रह जाता है तो एफएसएल रिपोर्ट के परिणामों में बदलाव आ सकता है। गौरतलब है कि सीबीआई चार्जशीट में शामिल तुलसी एनकाउंटर की एफआईआर और रीक्रिएशन के समय में करीब एक घंटे का अंतर था।